Stanislav (16) z Hlohovca s pekným úspechom: Medaila zo súťaže v armwrestlingu
Hlohovčan Stanislav Hankoščák (16) sa v konkurencii nestratil. Získal bronz v súťaži v pretláčaní rukou.
Hlohovec sa môže najnovšie pochváliť i úspechom z nie celkom tradičného športu – armwrestlingu. Ešte len 16 – ročný Stanislav Hankoščák sa umiestnil na medailovej pozícii v svojej kategórii.
Armwrestling je šport, v ktorom súťažia vždy dvaja športovci. Každý z nich si umiestni ruku na svoju podložku, pričom ich lakte sa musia dotýkať a snažia sa pretlačiť toho druhého. Cieľom je dotknúť sa rukou súpera podložky.
Mladý Hlohovčan získal bronz v pretláčaní rukou za Západoslovenskú oblasť na 23. Ročníku súťaže Silná ruka, ktorý zastrešovala Slovenská asociácia pretláčania rukou. Tretie miesto získal v kategórii do 70 kg medzi stredoškolákmi. Súťaž sa konala 2. Novembra 2017 v Dome športu v Bratislave.